INTRODUCCIÓ 


Les perspectives d'una imminent aprovació del pla d'urbanització del 
Mas Llui, i la subsequient posta en pràctica del mateix, que suposarà la cons- 
trucció en aquells indrets fronterers entre Sant Just i Sant Feliu d'una urba- 
nització d'extensió notablement superior a la del nostre casc urbà actual, 
han tornat a posar d'actualitat aquella part tan poc coneguda i, menys enca- 
ra, freqientada, del nostre terme municipal (val a dir que entre molts dels 
nostres conveins està fermament arrelada la creença de què els límits meri- 
dionals de Sant Just arriben només fins a la riera, i que, un cop passat Can 
Roldan, el camí de la Salut discorreix per terrenys netament santfeliuencs). 


La pretesa construcció d'aquesta macrourbanització, alterarà substan- 
cialment, sense cap dubte, l'aspecte que fins ara ha anat presentant-nos 
aquell sector, veient-se amenaçades de desaparició en àrees del progrés, tot 
un conjunt de restes arqueològiques que en aquells indrets es troben. 


Un dels elements a destacar d'entre aquestes restes és la línia de 
pedres termeneres que marquen la divisòria entre el nostre terme i el veí de 
Sant Feliu, i que són muts testimonis d'un vell contenciós que hi va haver 
entre tots dos pobles al llarg de varis segles. 


La intenció del present article no és altra que la de difondre l'història 
d'aquestes pedres i d'aquell llarg plet, per mor de que siguin millor conegu- 
des de tothom i de que, en arribar el moment de començar els moviments de 
terres, es tinguin en compte i siguin degudament preservades. 


MISCEL.LÀNIA D'ESTUDIS SANTJUSTENCS 


BREU HISTÒRIA D'AQUESTES FITES 


Prou conegut de tothom és el fet de què en l'antigor, el terme de 
Sant Just havia arribat fins el riu Llobregat. 


Un document de l'arxiu de la Catedral de Barcelona, datant de l'any 
1059 i citat per Mn. Antonino Tenas en diversos estudis sobre Sant Just ', 
ens diu que la nostra parròquia llindava pel nord amb la serra de Vallvi- 
drera i la muntanya d'Orsa (St. Pere Màrtir), a migdia amb el torrent de 
Gotrenom (Fontsanta) i amb Santa Maria de Spelluncas (Esplugues), a 
ponent amb el riu Lupricato (Llobregat), i a tramuntana amb la parròquia 
de Santa Creu d'Olorde i la seva serra. 


Dins l'àrea dalt delimitada, i al sector dels plans propers al riu, es 
trobava una capella que primerament havia estat dedicada a Sant Feliu, i 
que posteriorment ho fou a Sant Llorenç, al voltant de la qual es va anar 
formant un nucli de població que donaria lloc a la vila de Sant Feliu de 
Llobregat. 


Degut a la seva privilegiada situació, dominant l'horta del riu i en 
terrenys millor comunicats, el creixement d'aquesta nova vila fou molt 
ràpid, arribant en poc temps a tenir una estructura urbana d'una magni- 
tud no assolida pel conjunt de cases disperses que llavors formaven Sant 
Just". 


A causa de la relativa llunyania entre aquest nucli i les parròquies 
de Sant Just Desvern i Sant Joan Despí, el 6 d'octubre de 1290, Arnau, 


1. TENAS i ALIBÉS, Antonino. aNotes històriques del poble i parròquia de Sant Just 
Desverns, Fidel R. Ferran, impressors, Barcelona, 1947, pàg. 15: i també, del mateix 
autor, dBrevíssimes notes històriques de la parròquia de Sant Jusi Desvern, a eMissa i 
altres textes literaris i musicals en honor de Sant Just i Sant Pastor, germans màrtirse, 
Barcelona, 1946, pàg. 27. 

Aquest nucli de població santfeliuenc estaria constituit a redós de tal capella, de la torre 
de Guarda (coneguda com 4a Presór abans del seu enderrocament), i de les residències o 
dependències del senyoriu dels Durfort. Vegeu GUASCH i DALMAU, David. edEls 
Durfort, senyors del Baix Llobregat al segle XIIl,, Quaderns d'Estudis Santjustenes I, 
Sant Just Desvern, 1984, pàg. 55. 

bisbe de Barcelona, va concedir als santfeliuencs el poder rebre sagra- 
ments a la seva capella en cas de necessitat". 


Aquest fou el començament de tota una sèrie de conflictes que por- 
tarien a la segregació de Sant Feliu de la nostra parròquia, ja que des de 
llavors els habitants d'aquella vila es van anar habituant a la seva capella, 
deixant d'assistir a les esglésies parroquials de Sant Just i Sant Joan, les 
quals veien com anaven perdent una font important d'ingressos al desviar- 
se molts censos i donatius cap a dita capella. 


La reacció dels rectors de Sant Joan i Sant Just fou enèrgica, i en el 
decurs del llarg procés que va seguir, es va arribar a demanar, l'any 1493, 
l'excomunió dels santfeliuenes. 


Finalment, el Vaticà va acabar fallant a favor de les pretensions 
secessionistes santfeliuenques, i així, el 15 de març de 1524 es va consti- 
tuir la parròquia de Sant Feliu de Llobregat, sota l'advocació de Sant 
Llorenç". 


Un cop aconseguida la segregació de la parròquia, es va acordar que 
la linia divisòria entre ambdós termes comencés a les immediacions de la 
casa de la Torreblanca, on es trobava la partió dels termes de Sant Just i 
Sant Joan, i que, tot creuant el Mas Llui, anés a trobar el confí del terme 
de Santa Creu d'Olorde. 


Aquests límits no foren ajustats sobre el terreny en un primer mo- 
ment, la qual cosa motivà certes discrepàncies que portarien a la necessi- 
tat de jalonar detalladament el contí d'ambdós termes. 


Així trobem que ja l'any 1663 han estat plantades diverses fites al 
sector comprès entre la riera de Sant Just i el torrent de Matàsens, no 
havent, però, constància de que des d'aquest darrer indret fins els confins 
del terme de Santa Creu hi hagués cap altra pedra termenera. 


Essent dit torrent de Matàsens, un accident notable que creuava el 
Mas Llui en el sentit de la divisòria pretesa, es va considerar tàcitament 
per ambdues parts que el seu lit constituia tal línia divisòria, a falta 
d'altres senyals indicadores. 


3. CAMPILLO, Antonio. Speculum titulorum ecclesiasticum. Ecclesia Parochiatis S. Lau- 
rentii Villae Sti. Faelicis de Lucpricatos, a l'Arxiu Diocesà de Barcelona, Llibre il, pàg. 
377-378, recollit per PEREZ i CONILL, Jordi a iSant Just Desvern, un paisatge i una 
històriar, Ajuntament de Sant Just Desvern i Publicacions de l'Abadia de Montserrat, 
Barcelona, 1987, pàg. 225. 


4. SANSi FÀBREGAS, Llorenç. dConstitució de la parròquias, apunt històric n" 127, Comu- 
nitat Parroquial. Full informatiu de la parròquia de Sant Llorenç de Sant Feliu de 
Llobregat. 

L'any 1717, tot just un any després d'entrar en vigor el decret de 
Nova Planta, calgué reconfirmar davant les autoritats quins eren els límits 
exactes d'ambdós termes, per a la qual cosa es van designar experts provi- 
nents de viles no directament afectades que donessin fe de quina era, al 
seu parer, la línia divisòria exacta. 


Per part de Sant Feliu foren escollits Josep Roca, de Molins de Rei i 
Pau Amigó, de Santa Creu d'Olorde, i pel cantó de Sant Just ho foren 
Josep Remuneda, d'Esplugues i Lluís Mestres, de Sant Joan Despí. 


Tots quatre experts van declarar que el confí termenat quedava defi- 
nit per les fites plantades, i que pel que fa a la part no termenada, dona- 
ven per cert que el torrent de Matàsens era la divisió intermèdia entre 
ambdós pobles. 


Ben poc després, i arran de certes pretensions santfeliuenques sobre 
terrenys situats a la riba esquerra o santjustenca d'aquest torrent, aspira- 
cions que es fonamentaven en questionar la validesa del Matàsens com a 
confí entre els dos termes, els regidors de Sant Just van presentar el 14 de 
febrer de l'any 1723 una reclamació territorial que abundava en el ques- 
tionament de dit torrent com a línia divisòria, argumentant que calia pro- 
jectar l'alineació de les fites existents fins a fer-la arribar al confí del 
terme de Santa Creu, quedant d'aquesta manera la major part dels ter- 
renys del Mas Llui dins la nostra demarcació 9. 


Aquesta rèplica per part dels santjustencs va fer que els de Sant 
Feliu desestimessin llurs pretensions inicials, tornant a quedar establerta 
la línia divisòria per les fites situades a la part entre rieres, i, a partir 
d'aquestes, pel llit del torrent de Matàsens. 


Cap el setembre de l'any 1758, un seguit de fortes pluges va aterrar 
una de les fites, situada a la riera de Sant Just i a poca distància de la 
Torreblanca '. 


Aquell mateix novembre, i per ordre del Canonge del Tribunal de la 
Pia Almoina D. Pau Puiggener, es va procedir al replantament de la matei- 
xa, assistint a aquest acte representants d'ambdós municipis $. 


5. ARXIU MUNICIPAL DE SANT JUST DESVERN, document solt del 14-2-1723, sense 
numerar. 


6. ARXIU MUNICIPAL DE SANT JUST DESVERN, document solt del 14-2-1723, sense 
numerar. 


ARXIU PATRIMONIAL DE CAN CARDONA, documentació diversa relativa als plets de 
termes. Vegeu també OCHOA i GONZALEZ, Juli. 4Petit conflicte fronterer, a La Vall de 
Verç no 31, Sant Just Desvern, novembre 1981, pàg. 15, on es fa un extracte d'aquesta 
documentació. 


8. Id. 

DATA: 1723. 
FONT D'ORIGEN: — Grup d'Espeleologia eRats Penatso, 
TEMA: Mapa que acompanya la reclamació territorial santjustenca. 

Un cop efectuada tal reposició, i per tal de tenir una constància 
documental de com quedava la delimitació a partir d'aquell moment, el 
batlle de Sant Just, Francesc Mèlic, acompanyat pels regidors Pau Carbo- 
nell i Pere Cardona i dels veins Pere Bargués i Pere Valls, aquests dos 
pagesos i coneixedors del termenal, va resseguir la situació de cadascuna 
de les fites fins el torrent de Matàsens, sent també acompanyat pel notari 
de Barcelona Josep Ponsico, qui va aixecar el 17 de desembre de 1758 
una acta notarial on es descrivia acuradament l'emplaçament de cada 
pedró ". 


Noves avingudes de la riera, i la malícia d'alguns, van fer que no 
gaire després haguessin caigut o desaparegut algunes d'aquestes fites, la 
qual cosa va motivar que el 8 d'abril de 1801 l'Ajuntament de Sant Just 
hagués de demanar al Cabilde de Canonges de la Pia Almoina que autorit- 
zés la revisió i replantació de les fites que separen els dos pobles. 


Aquests ho autoritzen i emplacen a ambdós consistoris per tal de 
que procedeixin el 18 d'agost d'aquell mateix any a tal replantació, la qual 
hauria de ser supervisada per l'arquitecte Francesc Renart i Closas, 
expressament comissionat per a tal fi. 


Tot just el dia abans, l'Ajuntament de Sant Feliu demana un ajorna- 
ment, el qual és acceptat per la Pia Almoina, la qual commina als delegats 
dels dos municipis a què ho facin el dia 22 d'agost sense més demores. 


Aquell dia, i per tal de determinar l'exacte emplaçament de la fita 
motiu principal del problema (la mateixa que ja havia estat aterrada acci- 
dentalment el setembre de 1758), van comparèixer en aquell lloc les 
segúents persones: 


Per part del Tribunal de la Pia Almoina en Francesc Renart, arqui- 
tecte, i en Josep Mas i Vidal Nou, notari. 


Per part de Sant Feliu, el batlle Francesc Campderrós amb els regi- 
dors Francesc Claramunt, Antoni Majó Gúell, i com a testimonis en Joan 
Ribas, pagès i en Josep Torner, ferrer. 


Per part de Sant Just, el batlle Jacint Sallent amb els regidors Geroni 
Tocavent i Josep Modolell, i com a testimoni en Francesc Gelabert, pagès. 
També havia estat convocat com a testimoni per part de Sant Just en Josep 
Coscoll, pagès, però no s'hi va presentar. 


9. ARXIU DE PROTOCOLS DEL COL.LEGI DE NOTARIS DE BARCELONA. Actes del nota- 
ri Josep Ponsico, any 1758, full 83r i ss. 

En aquell punt, en Francesc Mas, fent jurar als testimonis sobre els 
Evangelis, els va preguntar si recordaven l'emplaçament exacte de la fita 
desapareguda. 


Els dos testimonis de Sant Feliu van dir que no tenien coneixement 
de la seva existència, mentre que en Gelabert recordava haver-la vist feia 
molt de temps en aquell loc. Suposant que estaria caiguda a la riera i 
colgada per les terres, hom va procedir a fer diverses cates infructuoses 
per mor de localitzar-la, abandonant finalment la temptativa i dedicant-se 
a la identificació de l'emplaçament de les demés fites que marcaven la 
divisió entre els dos termes, coincidint els resultats d'aquesta recerca amb 
el que ja havia estat indicat a l'acta notarial de 1758 ga 


Un cop fetes aguestes delimitacions sobre el terreny, no és fins el 25 
d'octubre de 1805 en què l'Ajuntament de Sant Just demana al Cabilde de 
la Pia Almoina autorització per a replantar fites al llarg de tota la divisò- 
ria, essent-hi concedit el 25 de novembre i ratificat el 9 de gener de l'any 
1806". 


Aquesta pretesa col.locació de fites no va arribar a tenir lloc, i així 
trobem que el 30 d'octubre de 1818 l'Ajuntament decideix novament de 
fer-ho per tal de matar aquest vell contenciós amb Sant Feliu ". 


No és, però, fins l'any 1833 en què trobem que tingui lloc tal replan- 
tació. En aquella ocasió es va procedir no tan sols a substituir algunes de 
les fites desaparegudes, sinó que fins i tot es plantaren de noves a sectors 
no termenats fins llavors, com és el cas del tram que va des del punt en 
què el torrent de Matàsens deixa de ser divisòria entre els dos termes fins 
arribar al confí del territori de Santa Creu d'Olorde. 


Tot i així, aquesta delimitació exhaustiva realitzada l'any 1833 no va 
ser acceptada durant gaire temps per ambdues parts, ja que noves contro- 
vèrsies van motivar que l'any 1889 es signés un document d'acord entre 
tots dos municipis detallant els límits exactes de cada terme. Aquest 
acord, signat pels batlles de les poblacions veines, delimitava no tan sols 
les llindes de Sant Just amb Sant Feliu, sinó amb tots els altres pobles 
veins. Aquest document anava acompanyat d'un mapa ben detallat que 


10. Vegeu nota 7. 
11. HM. 


12. ARXIU MUNICIPAL DE SANT JUST DESVERN, document no identificat, recollit 
per SANAHUJA i TORRES, Dolors a eAlgunes actuacions del Consistori Santjus- 
tenc, a La Vall de Verç no 63, Sant Just Desvern, octubre 1984, pàg. 14. 

permetia identificar sense cap mena d'error cadascun dels punts per on 
passava el perímetre del nostre terme L. 


Des d'aquest moment no tenim constància de que s'hagi tornat a pro- 
duir cap altra controvèrsia en aquest sector del Mas Llui, que tant proble- 
màtic havia estat per a tothom al llarg del temps. 


13. Aquest important document figurava a l'Arxiu Municipal de Sant Just Desvern, havent 
estat consultat per darrera vegada el 17 d'octubre de 1981, amb motiu de la convocatò- 
ria feta per l'Ajuntament de Sant Just als batlles de les poblacions veines i altres autori- 
tats per tal de revisar sobre el terreny algunes situacions desfasades dels nostres límits 
municipals. Malauradament, tot i haver acudit en dues ocasions més a consultar aquest 
document, no ha pogut tornar a ser localitzat, ni tan sols comptant amb l'ajut dels 
funcionaris municipals (informació facilitada per Antoni Malaret i Amigó, ex alcalde de 
Sant Just Desvern i membre del Centre d'Estudis Santjustenes). 

DATA: 1989. 

FONT D'ORIGEN: — Grup d'Espeleologia eRats Penats2, 

TEMA: Situació de les fites respecte la línia divisòria actual de 
termes. 

DATA: 1833. 

FONT D'ORIGEN: — Grup d'Espeleologia eRats Penatso, 

TEMA: Pedró divisori de Sant Just, Sant Feliu i l'antic terme de 
Santa Creu d'Olorda. 


